กฎกระทรวง(พ.ศ. ๒๕๔๑)ออกตามความในพระราชกำหนดบริษัทบริหารสินทรัพย์พ.ศ. ๒๕๔๑[๑] อาศัยอำนาจตามความในมาตรา ๔ วรรคสอง และมาตรา ๑๕แห่งพระราชกำหนดบริษัทบริหารสินทรัพย์ พ.ศ. ๒๕๔๑รัฐมนตรีว่าการกระทรวงการคลังออกกฎกระทรวงไว้ ดังต่อไปนี้ข้อ ๑บริษัทจำกัดที่จัดตั้งขึ้นเพื่อขอจดทะเบียนเป็นบริษัทบริหารสินทรัพย์ต้องมีลักษณะดังต่อไปนี้(๑) เป็นบริษัทจำกัดตามประมวลกฎหมายแพ่งและพาณิชย์หรือบริษัทมหาชนจำกัดตามกฎหมายว่าด้วยบริษัทมหาชนจำกัด(๒) มีทุนจดทะเบียนซึ่งชำระแล้วไม่น้อยกว่ายี่สิบห้าล้านบาท(๓) มีวัตถุประสงค์เพื่อรับซื้อหรือรับโอนสินทรัพย์ด้อยคุณภาพของสถาบันการเงินรวมทั้งหลักประกันของสินทรัพย์นั้นเพื่อนำมาบริหารหรือจำหน่ายจ่ายโอนต่อไปข้อ ๒ให้บริษัทจำกัดที่ประสงค์จะขอจดทะเบียนเป็นบริษัทบริหารสินทรัพย์ยื่นคำขอจดทะเบียนพร้อมเอกสารหลักฐานตามข้อ๓ ต่อผู้ว่าการธนาคารแห่งประเทศไทยคำขอจดทะเบียนตามวรรคหนึ่งอย่างน้อยต้องมีรายการ ดังต่อไปนี้(๑) วัน เดือน ปี ที่ยื่นคำขอจดทะเบียน(๒) ชื่อของบริษัทจำกัดที่ยื่นคำขอจดทะเบียน(๓) สถานที่ตั้งสำนักงานใหญ่ของบริษัทจำกัด และสำนักงานสาขา(ถ้ามี)(๔) วัตถุประสงค์ของบริษัทจำกัดที่ยื่นคำขอจดทะเบียน(๕) ทุนจดทะเบียนและทุนที่ชำระแล้วของบริษัทจำกัดที่ยื่นคำขอจดทะเบียน(๖)ชื่อและลายมือชื่อกรรมการของบริษัทจำกัดที่ยื่นคำขอจดทะเบียนข้อ ๓เอกสารหลักฐานที่ต้องยื่นมาพร้อมกับคำขอจดทะเบียนมีดังต่อไปนี้(๑) สำเนาใบสำคัญและหนังสือรับรองของนายทะเบียนห้างหุ้นส่วนบริษัทหรือนายทะเบียนตามกฎหมายว่าด้วยบริษัทมหาชนจำกัด แล้วแต่กรณีแสดงชื่อและการจดทะเบียนของบริษัทจำกัดที่ยื่นคำขอจดทะเบียนรายชื่อและอำนาจของกรรมการบริษัทจำกัดที่ยื่นคำขอจดทะเบียนและสถานที่ตั้งสำนักงานใหญ่และสำนักงานสาขา (ถ้ามี)(๒) สำเนาหนังสือบริคณห์สนธิของบริษัทจำกัดที่ยื่นคำขอจดทะเบียน(๓)สำเนารายงานการประชุมตั้งบริษัทจำกัดที่ยื่นคำขอจดทะเบียน(๔) สำเนาข้อบังคับของบริษัทจำกัดที่ยื่นคำขอจดทะเบียน(๕)สำเนาทะเบียนผู้ถือหุ้นของบริษัทจำกัดที่ยื่นคำขอจดทะเบียน(๖) หนังสือรับรองของนายทะเบียนห้างหุ้นส่วนบริษัทแสดงทุนจดทะเบียนหรือหนังสือรับรองของนายทะเบียนตามกฎหมายว่าด้วยบริษัทมหาชนจำกัดแสดงทุนจดทะเบียนและจำนวนทุนที่เรียกชำระแล้วของบริษัทจำกัดที่ยื่นคำขอจดทะเบียน แล้วแต่กรณี(๗) เอกสารแสดงฐานะทางการเงิน(๘) เอกสารหลักฐานอื่นตามที่ธนาคารแห่งประเทศไทยประกาศกำหนดข้อ ๔เมื่อผู้ว่าการธนาคารแห่งประเทศไทยได้รับคำขอจดทะเบียนพร้อมเอกสารหลักฐานแล้วให้ผู้ว่าการธนาคารแห่งประเทศไทยพิจารณาให้แล้วเสร็จภายในสามสิบวันนับแต่วันที่ได้รับคำขอจดทะเบียนในกรณีที่ผู้ว่าการธนาคารแห่งประเทศไทยพิจารณาเห็นว่าคำขอจดทะเบียนและเอกสารหลักฐานที่ยื่นมานั้นถูกต้องครบถ้วนให้มีคำสั่งอนุมัติรับจดทะเบียนเป็นบริษัทบริหารสินทรัพย์และมีหนังสือแจ้งบริษัทจำกัดที่ยื่นคำขอจดทะเบียนทราบภายในเจ็ดวันนับแต่วันที่ผู้ว่าการธนาคารแห่งประเทศไทยได้อนุมัติข้อ ๕ในกรณีที่ผู้ว่าการธนาคารแห่งประเทศไทยพิจารณาเห็นว่าคำขอจดทะเบียนหรือเอกสารหลักฐานที่ยื่นมานั้นไม่ถูกต้องครบถ้วนให้มีหนังสือแจ้งบริษัทจำกัดที่ยื่นคำขอจดทะเบียนทราบเพื่อดำเนินการแก้ไขให้ถูกต้องครบถ้วนภายในสามสิบวันนับแต่วันที่ได้รับหนังสือแจ้งเมื่อบริษัทจำกัดได้ดำเนินการแก้ไขตามวรรคหนึ่งแล้วให้ผู้ว่าการธนาคารแห่งประเทศไทยพิจารณาคำขอจดทะเบียนหรือเอกสารหลักฐานดังกล่าวให้แล้วเสร็จภายในสามสิบวันนับแต่วันที่ได้รับคำขอจดทะเบียนหรือเอกสารหลักฐานนั้นในกรณีที่บริษัทจำกัดไม่ดำเนินการแก้ไขภายในเวลาที่กำหนดตามวรรคหนึ่งให้ผู้ว่าการธนาคารแห่งประเทศไทยมีคำสั่งไม่อนุมัติรับจดทะเบียนและมีหนังสือแจ้งการไม่อนุมัตินั้นพร้อมด้วยเหตุผลให้บริษัทจำกัดที่ยื่นคำขอจดทะเบียนภายในเจ็ดวันนับแต่วันที่ผู้ว่าการธนาคารแห่งประเทศไทยไม่อนุมัติข้อ ๖ให้บริษัทจำกัดที่ได้รับอนุมัติการจดทะเบียนเป็นบริษัทบริหารสินทรัพย์ชำระค่าจดทะเบียนเป็นจำนวนเงินหนึ่งแสนบาทต่อธนาคารแห่งประเทศไทยภายในสามสิบวันนับแต่วันที่ได้รับหนังสือแจ้งการอนุมัติคำขอจดทะเบียนและเมื่อบริษัทจำกัดดังกล่าวชำระค่าจดทะเบียนครบถ้วนแล้ว ให้ธนาคารแห่งประเทศไทยจดทะเบียนและออกหลักฐานแสดงการจดทะเบียนเป็นบริษัทบริหารสินทรัพย์ให้แก่บริษัทจำกัดนั้นให้ไว้ ณ วันที่ ๒๓ ธันวาคม พ.ศ. ๒๕๔๑ธารินทร์นิมมานเหมินท์รัฐมนตรีว่าการกระทรวงการคลังหมายเหตุ :- เหตุผลในการประกาศใช้กฎกระทรวงฉบับนี้ คือ เนื่องจากได้มีการประกาศใช้พระราชกำหนดบริษัทบริหารสินทรัพย์พ.ศ. ๒๕๔๑ เพื่อแก้ไขปัญหาสินทรัพย์ด้อยคุณภาพของสถาบันการเงิน โดยให้สถาบันการเงินแยกสินทรัพย์ด้อยคุณภาพออกมาแล้วขายหรือโอนสินทรัพย์ด้อยคุณภาพตลอดจนหลักประกันของสินทรัพย์นั้นให้แก่บริษัทจำกัดหรือบริษัทมหาชนจำกัดที่จดทะเบียนเป็นบริษัทบริหารสินทรัพย์เพื่อนำมาบริหารหรือจำหน่ายจ่ายโอนต่อไปและโดยที่มาตรา ๔ วรรคสอง แห่งพระราชกำหนดบริษัทบริหารสินทรัพย์ พ.ศ. ๒๕๔๑กำหนดให้หลักเกณฑ์และวิธีการยื่นคำขอจดทะเบียนและการพิจารณารับจดทะเบียนเป็นบริษัทบริหารสินทรัพย์ให้เป็นไปตามที่กำหนดในกฎกระทรวง จึงจำเป็นต้องออกกฎกระทรวงนี้สุกัญญา/ผู้จัดทำ๒๑ตุลาคม ๒๕๕๒อุรารักษ์/ตรวจ๒๙ตุลาคม ๒๕๕๒ธมณณัฏฐ์/ปรับปรุง๗ มิถุนายน ๒๕๖๒[๑]ราชกิจจานุเบกษา เล่ม ๑๑๕/ตอนที่ ๙๖ ก/หน้า ๓๕/๒๓ ธันวาคม๒๕๔๑